{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog Pravilnika o izmjenama i dopunama Pravilnika o financijskom izvještavanju u proračunskom računovodstvu "]
[]
["Redni broj","Korisnik","Isječak","Komentar","Status odgovora\n","Odgovor"]
[1,"MLADENKA KARAČIĆ","Članak 1.,\nČlanak 3. ","U Uputi za računovodstveno evidentiranje sredstava Europske unije navedeno je da će se prilikom izvještavanja o korištenju EU sredstava kroz financijske izvještaje koristiti oznake izvora financiranja iz Upute za EU izvore financiranja. Također, u čl. 20. st. 3. Pravilnika o proračunskim klasifikacijama navode se pojedinačni izvori financiranja koji će se primjenjivati u financijskom izvještaju o EU sredstvima. Slijedom toga bilo je za očekivati da se u tom izvještaju vide podaci po pojedinačnim izvorima, a ne po ekonomskoj klasifikaciji.","Nije prihvaćen","Prijedlogom izmjena i dopuna Pravilnika o financijskom izvještavanju u proračunskom računovodstvu uvodi se novi financijski izvještaj odnosno analitički Izvještaj o EU sredstvima (koji se sastavlja na obrascu EU izvještaj) koji sadrži podatke po pojedinačnim izvorima financiranja i po ekonomskoj klasifikaciji.\n\nExcel predložak EU izvještaja predavat će se kao zaseban MS Excel dokument, a sadržavat će radne listove za svaku pojedinu jedinstvenu oznaku izvora financiranja za koju se popunjava EU izvještaj. Obveznik financijskog izvještavanja popunjava podatke u EU izvještaju u onim radnim listovima odnosno po onim jedinstvenim oznakama izvora financiranja ovisno o tome iz kojeg izvora financiranja ostvaruje sredstva."]
[2,"MLADENKA KARAČIĆ","Članak 1.,\nČlanak 10.","Pretpostavljam da je zabunom objavljena Referentna stranica na kojoj nema podataka iz novog izvještaja o EU sredstvima, a jedina promjena odnosi se na zamjenu malih slova velikima u jednom polju.","Nije prihvaćen","Na Referentnoj stranici izvještaja proračuna, proračunskih i izvanproračunskih korisnika naveden je EU izvještaj u dijelu Pregled popunjenosti obrazaca i stanje kontrola, a obveznik financijskog izvještavanja imat će obvezu u padajućem izborniku označiti je li popunio EU izvještaj ili ne (odabir oznake DA/NE). Podaci iz EU izvještaja neće se prikazivati na Referentnoj stranici na način kako su prikazani izdvojeni podaci za ostale obrasce koje obveznici financijskog izvještavanja u proračunskom računovodstvu predaju za određeno propisano izvještajno razdoblje (PR-RAS, OBVEZE, BIL, RAS-f i P-VRIO) budući da su podaci koji se prate kroz EU izvještaj analitički odnosno izdvojeni podaci za jedan segment poslovanja obveznika proračunskog računovodstva, a sastavni su dio ukupno ostvarenih prihoda, primitaka, rashoda i izdataka te imovine, obveza i vlastitih izvora za koje se podaci prikazuju u ukupnom iznosu unutar pripadajućih obrazaca PR-RAS i BIL."]
[3,"MLADENKA KARAČIĆ","Članak 1.,\nČlanak 11.","Kako bi se u obrascu EU izvještaj popunili podaci u stupcima Ostvareno u izvještajnom razdoblju tekuće godine (2025.) potrebno je napraviti vezne tablice za povezivanje financiranja izvora koji se u računovodstvu primjenjuju u 2025. s izvorima će se primjenjivati od 2026., a prema kojim treba izvještavati već za 2025. To je možda i izvedivo, iako se za ovaj dodatni posao ne planira produženje roka za predaju financijskog izvještaja. Također napominjem da, bez obzira na to što Ministarstvo financija održava webinare na temu planiranja i evidentiranja EU sredstava, obveznici još nisu u potpunosti usvojili sve promjene iz preko 280 strana pravilnika i različitih uputa uz koje su dani i prilozi, i u kojima nema odgovora na sva njihova pitanja.\nDodatno, u 2024. u proračunskom računovodstvu na snazi je bila potpuno drugačija metodologija vezana uz EU projekte, a od 2025. uvedene su promjene u Računskom planu. Stoga sam mišljenja da bi trebalo propisati da se za razdoblje od 1.1. do 31.12.2025. ne popunjava stupac Ostvareno u izvještajnom razdoblju prethodne godine (2024.).","Nije prihvaćen","Ne predviđa se produženje roka za predaju godišnjih financijskih izvještaja za obveznike financijskog izvještavanja jer se o navedenoj temi i izradi veznih tablica za povezivanje izvora financiranja komuniciralo prema obveznicima proračunskog računovodstva još od svibnja 2025. odnosno od izdane Upute za računovodstveno evidentiranje sredstava Europske unije i Upute za oznake izvora financiranja sredstava Europske unije. Dodatno, održane su brojne konferencije, edukacije i radionice u organizaciji Ministarstva financija na kojima su obveznici proračunskog računovodstva upoznati o izradi veznih tablica putem kojih bi se povezale oznake izvora financiranja koje korisnici projekta koriste u svojem računovodstvu s oznakama izvora financiranja po kojem će se izvještavati za razdoblje od 1. siječnja 2025.\n\nObveznici financijskog izvještavanja u financijskom Izvještaju o EU sredstvima za razdoblje od 1. siječnja do 31. prosinca 2025. neće popunjavati podatke koji se odnose na prethodno razdoblje odnosno stupac „Ostvareno u izvještajnom razdoblju prethodne godine“ i „Stanje na prvi dan izvještajnog razdoblja“ što će biti napomenuto u Okružnici o sastavljanju i predaji financijskih izvještaja obveznika proračunskog računovodstva."]